Likumprojekts

**Grozījumi Izglītības likumā**

Izdarīt Izglītības likumā (Latvijas Republikas Saeimas un Ministru Kabineta Ziņotājs, 1998, 24. nr.; 1999, 17., 24. nr.; 2000, 12. nr.; 2001, 12., 16., 21. nr.; 2004, 5. nr.; 2007, 3. nr.; 2009, 1., 2., 14. nr.; Latvijas Vēstnesis, 2009, 196. nr.; 2010, 47., 205. nr.; 2011, 202. nr.; 2012, 54., 108., 190. nr.; 2013, 142. nr.; 2014, 257. nr.; 2015, 127., 242. nr.; 2016, 100., 241. nr.) šādus grozījumus:

1. Izslēgt 20. panta ceturtās daļas 6. punktu.

2. Papildināt likumu ar VIII nodaļu šādā redakcijā:

"**VIII nodaļa**

**Administratīvā atbildība izglītības jomā un kompetence sodu piemērošanā**

**63. pants. Reģistrācijas un licencēšanas noteikumu pārkāpšana**

1. Par izglītojošas darbības veikšanu bez normatīvajos aktos noteiktās reģistrācijas piemēro naudas sodu fiziskai personai vai amatpersonai no desmit līdz sešdesmit naudas soda vienībām.
2. Par izglītības programmas īstenošanu bez normatīvajos aktos noteiktās licences piemēro naudas sodu fiziskai personai vai amatpersonai no desmit līdz sešdesmit naudas soda vienībām.

**64. pants. Valsts atzītu izglītības dokumentu izsniegšanas noteikumu pārkāpšana**

Par valsts atzītu izglītības dokumentu – apliecību, atestātu vai diplomu –izsniegšanas noteikumu pārkāpšanu piemēro naudas sodu fiziskai personai vai amatpersonai no desmit līdz sešdesmit naudas soda vienībām.

**65. pants. Pedagoga privātprakse bez sertifikāta**

Par pedagoga privātpraksi bez normatīvajos aktos noteiktā sertifikāta piemēro naudas sodu no desmit līdz divdesmit naudas soda vienībām.

**66. pants. Izglītības iestādes vai citas šajā likumā noteiktas institūcijas vadītāja pienākumu nepildīšana**

Par normatīvajos aktos noteikto izglītības iestādes vai citas šajā likumā noteiktās institūcijas vadītāja pienākumu nepildīšanu, kas izpaudusies kā bezdarbība vai normatīvajos aktos noteiktās kārtības neievērošana, ja tās rezultātā ir tikušas aizskartas personas tiesības izglītībā, izglītības iestādes vai citas šajā likumā noteiktas institūcijas vadītājam piemēro naudas sodu no divdesmit līdz simt četrdesmit naudas soda vienībām.

**67. pants. Bērnu nometņu organizēšanas un darbības noteikumu pārkāpšana**

Par normatīvajos aktos noteikto bērnu nometņu organizēšanas un darbības noteikumu pārkāpšanu piemēro naudas sodu bērnu nometnes organizētājam – fiziskajai personai no desmit līdz sešdesmit naudas soda vienībām, bet juridiskajai personai – no divdesmit līdz simt četrdesmit naudas soda vienībām.

**68. pants. Kompetence sodu piemērošanā**

1. Administratīvo pārkāpumu procesu par šā likuma 63., 64., 65. un 66. pantā paredzētajiem pārkāpumiem veic Izglītības kvalitātes valsts dienests.
2. Administratīvo pārkāpumu procesu par šā likuma 67. pantā paredzēto pārkāpumu uzsāk valsts vai pašvaldības policija.
3. Administratīvā pārkāpuma lietas sagatavošanu izskatīšanai un administratīvā pārkāpuma lietas izskatīšanu un lēmuma pieņemšanu par šā likuma 67. pantā minēto pārkāpumu veic pašvaldības administratīvā komisija*.*"

3. Papildināt pārejas noteikumus ar 55. punktu šādā redakcijā:

"55. Šā likuma VIII nodaļa stājas spēkā vienlaikus ar Administratīvo pārkāpumu procesa likumu."

Izglītības un zinātnes ministrs

Kārlis Šadurskis